**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για το νομοσχέδιο «Ο π****ερί Εξωδίκου Ρυθμίσεως Αδικημάτων (Τροποποιητικός) (Αρ. 2) Νόμος του 2022» και τους κανονισμούς «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) (Αρ. 2) Κανονισμοί του 2022»**

**Παρόντες:**

|  |  |
| --- | --- |
| Μαρίνος Μουσιούττας, πρόεδρος | Χρίστος Ορφανίδης |
| Πρόδρομος Αλαμπρίτης | Χρύσανθος Σαββίδης |
| Γιαννάκης Γαβριήλ | Σταύρος Παπαδούρης |
| Βαλεντίνος Φακοντής |  |

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο μαζί με τους πιο πάνω κανονισμούς σε τρεις συνεδρίες της, που πραγματοποιήθηκαν στις 13, 20 και 27 Οκτωβρίου 2022. Στο πλαίσιο της εξέτασης του εν λόγω νομοσχεδίου και των εν λόγω κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, της Νομικής Υπηρεσίας της Δημοκρατίας, του Κυπριακού Εμπορικού και Βιομηχανικού Επιμελητηρίου (ΚΕΒΕ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ) και του Παγκύπριου Συνδέσμου Εμπορίας Αυτοκινήτων (ΠΑΣΕΑ). Η Ομοσπονδία Εργοδοτών και Βιομηχάνων, ο Σύνδεσμος Εισαγωγέων Μηχανοκίνητων Οχημάτων, ο Κυπριακός Σύνδεσμος Καταναλωτών και η Παγκύπρια Ένωση Καταναλωτών και Ποιότητας Ζωής, παρ’ όλο που κλήθηκαν, δεν παρευρέθηκαν στις συνεδρίες της επιτροπής.

Σημειώνεται ότι στο στάδιο της εξέτασης του νομοσχεδίου και των κανονισμών παρευρέθηκαν επίσης τα μέλη της επιτροπής κ. Κώστας Κώστα, Φωτεινή Τσιρίδου και Ηλίας Μυριάνθους.

Σκοπός του προτεινόμενου νόμου είναι η τροποποίηση του περί Εξωδίκου Ρυθμίσεως Αδικημάτων Νόμου, ώστε να καταστεί δυνατή η εξώδικη ρύθμιση του αδικήματος της χρήσης συγκεντρωτικού προβολέα σε φορτηγά οχήματα, το οποίο προβλέπεται στις πρόνοιες των περί Μηχανοκινήτων Οχημάτων και Τροχαίας Κινήσεως Κανονισμών.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 5(1) του περί Μηχανοκινήτων Οχημάτων και Τροχαίας Κινήσεως Νόμου, ως αυτοί αρχικά κατατέθηκαν στη Βουλή, είναι η τροποποίηση των βασικών κανονισμών, ώστε να παρασχεθεί η δυνατότητα της κατ’ εξαίρεση χρήσης συγκεντρωτικού προβολέα σε φορτηγά οχήματα μόνο εντός δύσβατων περιοχών και εργοταξίων.

Στο πλαίσιο της εξέτασης του υπό αναφορά νομοσχεδίου και των υπό αναφορά κανονισμών από την επιτροπή, ο εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων αναφέρθηκε στους ισχύοντες κανονισμούς, οι οποίοι προβλέπουν καθολική απαγόρευση της χρήσης συγκεντρωτικών προβολέων από φορτηγά, περιλαμβανομένης της χρήσης τους σε χώρους όπου κρίνεται απαραίτητη για την ασφαλή διενέργεια εργασιών, όπως π.χ. σε λατομεία ή δύσβατες περιοχές. Συνεπώς, όπως ο ίδιος ανέφερε, κρίθηκε σκόπιμο όπως οι εν λόγω κανονισμοί τροποποιηθούν, ώστε να προβλεφθούν εξαιρέσεις από την προαναφερθείσα απαγόρευση.

Μέλη της επιτροπής επισήμαναν ότι η αναφορά στην κατ’ εξαίρεση χρήση των προβολέων αυτών σε εργοτάξια δυνατόν να ερμηνευθεί ωσάν να επιτρέπεται η χρήση τους σε εργοτάξια εντός οικιστικών περιοχών, όπου ενδέχεται να επηρεάζεται η ορατότητα των διερχόμενων οδηγών εντός του οδικού δικτύου.

Στη βάση των πιο πάνω παρατηρήσεων, ο εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων σε συνεργασία με την εκπρόσωπο της Νομικής Υπηρεσίας επανεξέτασαν το κείμενο των κανονισμών και αναθεωρημένο κείμενο υποβλήθηκε από το αρμόδιο υπουργείο στην επιτροπή για ολοκλήρωση της συζήτησης.

Το αναθεωρημένο κείμενο των κανονισμών προβλέπει εξαντλητικά τους επιτρεπόμενους χώρους χρήσης συγκεντρωτικού προβολέα σε φορτηγά, οι οποίοι συγκεκριμενοποιούνται στις δύσβατες περιοχές, τα λατομεία και τα εργοτάξια εκτός κατοικημένων περιοχών.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο και την έγκριση των κανονισμών όπως αυτοί έχουν τελικά διαμορφωθεί σύμφωνα με τα πιο πάνω.

Σημειώνεται ότι σε περίπτωση ψήφισης του νομοσχεδίου σε νόμο θα τροποποιηθεί ο τίτλος του, ώστε να αναφέρεται ως «Ο περί Εξωδίκου Ρυθμίσεως Αδικημάτων (Τροποποιητικός) (Αρ. 3) Νόμος του 2022» και σε περίπτωση έγκρισης των κανονισμών θα τροποποιηθεί ο τίτλος τους, ώστε να αναφέρονται ως «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) (Αρ. 4) Κανονισμοί του 2022».

15 Νοεμβρίου 2022

Αρ. Φακ.: 23.01.063.067-2022

23.03.059.029-2022

ΑΔ/ΑΤ,ΓΜ/ΘΗ